《兖学叙旧呈子充》
宋代·葛胜仲

羲和无停轮，年鬓日夜改。惟有金兰心，岁晚依然在。

颇忆四门馆，研席同诸生。联名理朱穆，结驷留阳城。

缟纻初定交，车裘容共敝。骏马驰春风，休沐章台市。

年少未涉道，惟论场屋文。鼻息拂霄汉，心期勇风云。

春闱锁儒仙，试席两心竞。阆仙时乞灵，孤懿肯移病。

喜君先得桂，时我犹飘蓬。凤凰黄鹄叹，振手国门东。

离群十周星，为僚一都会。涵牛鼎烹鸡，邑小非材配。

理县不用谱，政如密与蒲。糗水代厨传，木索閒庭除。

肯怜冰子穷，夜冻午不粒。绨袍累故人，口腹烦安邑。

更迂长者辙，来顾空宇中。坐令羁官兴，不复叹秋风。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。